Lockouten er i gang, og skolebørn landet over skal finde andre steder at tilbringe dagen end i klasselokalerne. Ved Uggerhøj i Frederikshavn kan de ansatte tage deres børn med på arbejde, og medarbejdere vil tage sig af børnepasningen. - Vi skal have lavet et fælles program, for det er vigtigt, at vi får afstemt forventningerne. En ting, de hvert fald skal, det er, at de skal rundt og se huset, for jeg synes, at det er vigtigt, at man ved, hvad det vil sige, når mor og far de tager på arbejde, siger Lisbeth Erlandsen fra Uggerhøj. Og selvom børnene godt kan lide at prøve noget nyt og få indsigt i forældrenes arbejde, er de også ærgerlige over, at de ikke kan komme i skole. - Det er irriterende, for så lærer man ikke en dyt, siger Mikkel Hansen, der i dagens anledning er med sin far på arbejde.
Uggerhøj byder børnene velkommen på arbejde.